Kombuiswenke: Wat is die verskil tussen koekmeel, broodmeel en bruismeel?Koekmeel: Koekmeel word gemaak van sagte koring en het ŉ fyn tekstuur. Dit is ideaal vir die maak van koeke, koekies, en fyngebak wat nie veel hoef te rys nie en wat sag en krummelrig moet wees. Broodmeel: Broodmeel is ongebleikte harde koring, en dit het ŉ hoër gluten-inhoud as koekmeel. Brode het meer gluten nodig, want dit verskaf die elastisiteit wat nodig is om ŉ goeie brooddeeg te maak. Broodmeel is ideaal vir die maak van brood, want dit is nie so lig en sag soos koekmeel nie. Bruismeel: Bruismeel is koekmeel met ryselemente in. Bruismeel het reeds sout en bakpoeier in, wat addisioneel bygevoeg sou word by ŉ resep wat koekmeel gebruik. Indien ŉ resep wel bruismeel gebruik, maar jy het slegs koekmeel in jou koskas, kan jy eenvoudig 1 teelepel bakpoeier en ¼ teelepel sout vir elke koppie koekmeel gebruik.